b'\n_START_ARTICLE_\nLietuvos mokslo istorik\xc5\xb3 ir filosof\xc5\xb3 bendrija\n_START_PARAGRAPH_\nLietuvos mokslo istorik\xc5\xb3 ir filosof\xc5\xb3 bendrija\xc2\xa0\xe2\x80\x93 Lietuvos draugija, vienijanti asmenis, besidomin\xc4\x8dius gamtos, medicinos ir technikos moksl\xc5\xb3 istorija ir su ja susijusiais filosofijos, sociologijos klausimais, mokslininkus, atliekan\xc4\x8dius \xc5\xa1i\xc5\xb3 sri\xc4\x8di\xc5\xb3 tyrimus. Yra 57 nariai (2008\xc2\xa0m.).\n_START_SECTION_\nIstorija\n_START_PARAGRAPH_\nPauliaus Slav\xc4\x97no iniciatyva 1950\xc2\xa0m. prie Lietuvos moksl\xc5\xb3 akademijos (LMA) prezidiumo \xc4\xafsteigta Gamtos moksl\xc5\xb3 ir technikos istorijos komisija. 1971\xe2\x80\x931987\xc2\xa0m. veik\xc4\x97 kaip LMA Visuomen\xc4\x97s moksl\xc5\xb3 skyriaus Problemin\xc4\x97 mokslin\xc4\x97 taryba \xe2\x80\x9eMokslo ir technikos istorija Lietuvoje\xe2\x80\x9c, 1987\xe2\x80\x931996\xc2\xa0m. Lietuvos mokslo istorik\xc5\xb3 ir filosof\xc5\xb3 asociacija, nuo 1996\xc2\xa0m. Lietuvos mokslo istorik\xc5\xb3 ir filosof\xc5\xb3 bendrija. 1964\xe2\x80\x931989\xc2\xa0m. buvo \xc4\xaftraukta \xc4\xaf SSRS moksl\xc5\xb3 akademijos veikiant\xc4\xaf Nacionalin\xc4\xaf gamtos moksl\xc5\xb3 ir technikos istorijos ir filosofijos susivienijim\xc4\x85._NEWLINE_Iki 1993\xc2\xa0m. veiklos pagrind\xc4\x85 sudar\xc4\x97 reguliar\xc5\xabs pos\xc4\x97d\xc5\xbeiai ir seminarai, rengiami per metus 5-9 kartus. Juose svarstyti tyrin\xc4\x97jim\xc5\xb3 rezultatai, studij\xc5\xb3 ir disertacij\xc5\xb3 rankra\xc5\xa1\xc4\x8diai, kiti klausimai. Okupuot\xc5\xb3 Baltijos \xc5\xa1ali\xc5\xb3 mokslo istorikai 1957\xc2\xa0m. \xc4\xafsteig\xc4\x97 Baltijos mokslo ir technikos istorijos konferencij\xc4\x85, kuri 2\xe2\x80\x933\xc2\xa0m. paeiliui rengiama sostin\xc4\x97se (tradicija t\xc4\x99siama). 1991\xc2\xa0m. \xc4\xafsteigta \xe2\x80\x9eBaltijos \xc5\xa1ali\xc5\xb3 mokslo istorijos ir filosofijos asociacija\xe2\x80\x9c (The Baltic Association ofthe History and Philosophy of Science), vienijanti analogi\xc5\xa1kas Lietuvos, Latvijos bei Estijos organizacijas. Tarptautin\xc4\x97s mokslo istorijos ir filosofijos s\xc4\x85jungos, \xc4\xafkurtos 1956\xc2\xa0m. Mokslo istorijos skyriuje (International Union ofthe History and Philosophy of Science, Division of the History of Science) Lietuvos mokslo istorik\xc5\xb3 ir filosof\xc5\xb3 bendrijai atstovauja Lietuvos nacionalinis komitetas, kur\xc4\xaf sudaro bendrijos vadovyb\xc4\x97 ir keli nariai.\n_START_SECTION_\nVeikla\n_START_PARAGRAPH_\nLietuvos mokslo istorik\xc5\xb3 ir filosof\xc5\xb3 bendrija rengia konferencijas, seminarus, tyrim\xc5\xb3 ir disertacij\xc5\xb3 svarstymus, talkina universitetams rengiant vis\xc5\xb3 lygi\xc5\xb3 studij\xc5\xb3 programas, r\xc5\xabpinasi nari\xc5\xb3 ugdymu, j\xc5\xb3 specializacija, palaiko nuolatin\xc4\xaf ry\xc5\xa1\xc4\xaf su pana\xc5\xa1iomis u\xc5\xbesienio organizacijomis, dalyvauja \xc5\xa1alies ir tarptautiniuose mokslinink\xc5\xb3 forumuose. Nuo 1985\xc2\xa0m. talkina Vilniaus Gedimino technikos universitetui (iki 1991\xc2\xa0m. Vilniaus in\xc5\xbeinerinis statybos institutas) organizuojant konferencij\xc4\x85 \xe2\x80\x9eMokslo ir technikos raida Lietuvoje\xe2\x80\x9c, nuo 1994\xc2\xa0m. kasmet rengia konferencij\xc4\x85 \xe2\x80\x9eScientia et Historia\xe2\x80\x9c. Bendrijos pastangomis 1990\xc2\xa0m. Kulionyse, Mol\xc4\x97t\xc5\xb3 raj. \xc4\xafkurtas Lietuvos etnokosmologijos muziejus, inicijuota daugelis mokslo, technikos ekspozicij\xc5\xb3, kita muziejin\xc4\x97 veikla, surengta reik\xc5\xa1ming\xc5\xb3 ekspedicij\xc5\xb3 Lietuvoje ir \xc4\xaf Kaukaz\xc4\x85, Tolimuosius Rytus, kitas lietuvi\xc5\xb3 mokslinink\xc5\xb3 tremties vietas._NEWLINE_Lietuvos mokslo istorik\xc5\xb3 ir filosof\xc5\xb3 bendrija i\xc5\xa1leido monografij\xc5\xb3 ir leidini\xc5\xb3, 6 knyg\xc5\xb3 serij\xc4\x85 \xe2\x80\x9eI\xc5\xa1 Lietuvos mokslo ir technikos istorijos\xe2\x80\x9c (1964\xe2\x80\x931990\xc2\xa0m.), prisid\xc4\x97jo prie 9 leidini\xc5\xb3 serijos \xe2\x80\x9eLietuvos mokslo paminklai\xe2\x80\x9c (nuo 1982\xc2\xa0m.) leidybos, dalyvauja Rygoje leid\xc5\xbeiamo t\xc4\x99stinio leidinio \xe2\x80\x9eActa historiae scientiarum Baltica\xe2\x80\x9c (nuo 1990\xc2\xa0m., 1968\xe2\x80\x931990\xc2\xa0m. \xe2\x80\x9eIz istorii estestvoznanija i techniki Pribaltiki\xe2\x80\x9c) leidyboje._NEWLINE_Lietuvos mokslo istorik\xc5\xb3 ir filosof\xc5\xb3 bendrija pareng\xc4\x97 mokslo, technologijos istorijos ir filosofijos magistrini\xc5\xb3 studij\xc5\xb3 program\xc4\x85 ir j\xc4\x85 1998\xe2\x80\x932002\xc2\xa0m. \xc4\xafgyvendino Kauno technikos universitete. Dalyvavo tarptautiniuose projektuose 1996\xe2\x80\x931998\xc2\xa0m. \xe2\x80\x9eMokslo ir technologijos istorija universitetiniame lavinime\xe2\x80\x9c ir 1998\xe2\x80\x932000\xc2\xa0m. \xe2\x80\x9eIstorinis po\xc5\xbei\xc5\xabris moksliniame ir technologiniame lavinime\xe2\x80\x9c, 2000\xc2\xa0m. Meksike ir 2005\xc2\xa0m. Pekine Pasauliniame mokslo istorik\xc5\xb3 kongrese organizavo sekcijas ir simpoziumus.'